Správa zo zahraničnej pracovnej cesty 
v Štrasburgu (Francúzsko) v dňoch 17. – 19. 10. 2016 v súvislosti s účasťou na 6. plenárnom zasadnutí Riadiaceho výboru pre vzdelávaciu politiku a prax Rady Európy  

1.	Účastník ZPC:
Meno a priezvisko: Mgr. Martina Stiffelová 
Pracovné zaradenie: riaditeľka odboru bilaterálnej a multilaterálnej spolupráce sekcie medzinárodnej spolupráce a európskych záležitostí; 
Pracovisko: Ministerstvo školstva, vedy, výskumu a športu SR, Stromová 1, 
                                                                                                                       813 30  Bratislava
Znalosť jazykov: anglický jazyk, francúzsky jazyk
  
2.  Zahraničná pracovná cesta:
Štát: Francúzsko 
Mesto: Štrasburg    
Vykonaná v dňoch: 17. – 19. 10. 2016
Názov prijímajúcej organizácie: Rada Európy;
Účel cesty: účasť na 6. plenárnom zasadnutí Riadiaceho výboru pre vzdelávaciu politiku a prax
Spôsob financovania: cestovné a pobytové náklady – Rada Európy;
			  
3.  Rámcový program pobytu:

17. 10. 2016 			Odchod z Bratislavy do Štrasburgu
18. – 19. 10. 2016      		Účasť na zasadnutiach Riadiaceho výboru pre vzdelávaciu
politiku a prax (CDPPE)
19. 10. 2016	Odchod zo Štrasburgu, prílet do Viedne a následná preprava  do Bratislavy 

4.  Stručný priebeh ZPC:

17. 10. 2016
Prílet do Štrasburgu v podvečerných  hodinách, presun do hotela, ubytovanie.
 
18. 10. 2016   
          Návrh agendy pozostával z niekoľkých bodov rozvrhnutých do dopoludňajších a popoludňajších blokov. Po schválení agendy a úvodnom otvorení zasadnutia Jindřichom Fryčom (Česká republika), predsedajúcim plenárneho zasadnutia CDPPE, nasledovalo prijatie návrhu programu. Delegácia vyjadrila želanie, aby budúce aktivity CDPPE, vrátane nasledujúceho plenárneho zasadnutia, boli viac zamerané na oblasť vysokého školstva za účelom lepšej reflexie práce Rady Európy. V rámci politického kontextu bola Jidřichom Fryčom a Snežanou Samardžić – Markovič, generálnou riaditeľkou pre demokraciu CDPPE (DGII), prednesená správa o aktuálnych akciách v rámci Výboru – od posledného zasadnutia CDPPE, ktoré bolo v marci 2016. Ďalej nasledovala správa o prioritách estónskeho predsedníctva vo Výbore ministrov Rady Európy a najbližších plánoch v rámci nastávajúceho cyperského predsedníctva a následne českého predsedníctva. V dňoch 22. – 23. 3. 2017 Cyprus organizuje v Nikózii konferenciu s názvom Zabezpečenie demokracie vo vzdelávaní. Výbor odsúhlasil hlavnú tému, ako aj vedľajšie témy uvedenej konferencie. Na konferenciu v rámci osobitného stretnutia budú pozvaní aj ministri z južných krajín Stredozemného mora. Ide o kontinuitu v rámci priorít vyplývajúcich z 25. zasadnutia Stálej konferencie ministrov školstva Rady Európy, ktorá sa konala v Bruseli v dňoch 11. – 12. 4. 2016 pod názvom „Zabezpečenie demokracie prostredníctvom vzdelávania“. V rámci českého predsedníctva  vo Výbore ministrov organizuje Česká republika Pražské fórum v októbri 2017.
      Výbor vzal na vedomie informáciu o hlavných aktivitách, ktoré majú byť organizované v roku 2017 v nadväznosti na 25. zasadnutie Stálej konferencie ministrov školstva a odporučil Sekretariátu so zreteľom na najbližšie plány nadviazať na závery Záverečnej deklarácie, prijatej ministrami školstva v Bruseli dňa 12. apríla 2016. Od ministerskej konferencie bol dosiahnutý významný pokrok pri vývoji a testovaní Referenčného rámca kompetencií pre demokratickú kultúru (KDK), prebiehajúce testovanie KDK rámca však bude musieť byť predĺžené do prvého štvrťroku 2017. Výbor upozornil na to, že návrh analytického súhrnu odpovedí na dotazník o vykonávaní Charty vzdelávania pre demokratické občianstvo (VDO)/vzdelávania o ľudských právach (VĽP) bude zaslaný delegáciám do 2. novembra 2016, s víziou, že úplné znenie bude zverejnené v prvej polovici roku 2017. 
Bolo zdôraznené, že v rámci členských štátov je dôležité mať zastúpených aktívnych partnerov, ktorí budú schopní zabezpečiť účinné prepojenia medzi reformami vzdelávacej politiky vo svojich krajinách a aktivitami Rady Európy v spolupráci s inými relevantnými partnermi/odborníkmi vo svojich krajinách. Výbor vzal na vedomie odporúčania niektorých delegácií, že mandát koordinátorov VDO/VĽP by nemal byť príliš široký a že je potrebné pokračovať v národnej flexibilite. Zdôraznený bol aj význam zabezpečenia potrebného vzájomného dopĺňania sa a súčinnosti medzi kompetenciami pre demokratickú kultúru, VDO a VĽP a prácou demokratického poslania v oblasti vysokoškolského vzdelávania. Výbor poveril Sekretariát prípravou návrhu revidovaného mandátu inovovanej siete koordinátorov VDO a VĽP, resp. zriadením iného relevantného orgánu, spadajúceho pod vedenie Predsedníctva. Výbor vzal na vedomie informáciu, že Konferencia o stave vzdelávania k občianstvu a ľudským právam v Európe sa bude konať v dňoch 20. – 22. júna 2017 v Štrasburgu a tiež vzal na vedomie stav, ktorý aktuálne zohráva projekt „Digitálna výchova k občianstvu“ a skutočnosť, že výsledky počiatočnej fázy projektu budú predstavené na plenárnom zasadnutí v apríli 2017.  
          Výbor privítal model predstavený v dokumente DGII/EDU/CDPPE (2016), 19 – týkajúci sa programu spolupráce a budovania kapacít v oblasti vzdelávania, bol oboznámený o posilnenej úlohe ministerstiev v šírení výsledkov práce Rady Európy, uvítal v tomto modeli zameranie sa na priority celkového vzdelávacieho programu. Výbor ďalej privítal posilnenie väzieb medzi politikou rozvoja a programom budovania kapacít, čo zabezpečuje silný európsky rozmer programu a tiež uvítal zameranie sa na tvorcov politík a inštitúcie pre prípravu učiteľov ako hlavné cieľové skupiny, pričom zdôraznil dôležitosť zapojenia pedagógov a subjektov občianskej spoločnosti v rámci národných konzultácií. Bolo poznamenané, že rok 2017 bude rokom prechodu, v ktorom aktivity budovania kapacít už budú viac zamerané na priority vzdelávacieho programu.
        Výbor srdečne poďakoval pani Gabriele Bergan, projektovej pracovníčke v rámci „World Vision, Gaziantep Office“ za jej prezentáciu osobnej skúsenosti v oblasti poskytovania vzdelávania a príležitostí pre utečencov a privítal aj informácie, poskytnuté gréckou delegáciou o Letnej škole pre študentov – utečencov, organizovanej v Olympii v dňoch 18. – 28. augusta 2016 a tiež o plánoch vzdelávania detí utečencov v Grécku. Na vedomie bola vzatá prezentácia Sekretariátu a reflexný dokument „Utečenecká kríza“. Výbor pripomenul dôležitosť Lisabonského dohovoru o uznávaní kvalifikácií a jeho čl. 7 a uvítal  navrhovaný pilotný projekt o uznávaní kvalifikácií vo vzťahu k utečencom. Významný pokrok bol dosiahnutý v rozvoji balíka nástrojov pre dobrovoľníkov pracujúcich s utečencami a bol zdôraznený význam jazykových zručností v integrácii utečencov. Je tiež dôležité učiť študentov interkultúrne kompetencie a podporovať rozvoj  kompendia  dobrej praxe ohľadom prístupu k vzdelávaniu pre deti utečencov, ako je navrhované v akčnom pláne „Budovanie inkluzívnych spoločností“. V tejto súvislosti bol Sekretariát požiadaný, aby zabezpečil  následné opatrenia. Výbor tiež zdôraznil, že je potrebné zabezpečiť politickú podporu návrhu odporúčaní  na kvalifikáciu vo vzťahu k utečencom, vysídleným osobám a osobám v situácii ako utečenci, v súčasnosti rozvinutú v rámci Lisabonského dohovoru o uznávaní kvalifikácií.       
        Výbor víta posledný vývoj, týkajúci sa spolupráce s UNESCO, ako je uvedené v dokumente DGII/EDU/CDPPE (2016) 21 a pripomenul, že výzva na posilnenie tejto spolupráce je spomenutá v Bruselskej záverečnej deklarácii. Rovnako Výbor uvítal aj skutočnosť, že Rada Európy bola vybraná ako jedna z regionálnych organizácií pre Európu a Severnú Ameriku za účelom ďalšieho rozvoja trvalo udržateľného cieľa č. 4 (SDG4). Výbor vzal na vedomie, že v rámci vzdelávacieho veľtrhu v Moskve v apríli 2017 sa bude konať aj ministerský vzdelávací panel. Vítaná je aj inklúzia spolupráce s UNESCO ako pravidelný bod diskusií v rámci agendy CDPPE, umožňujúca CDPPE fungovať ako platforma výmeny pre krajiny UNESCO v rámci regionálnej skupiny I a II.
      Výbor súhlasil s odporučením, aby Výbor ministrov udelil štatút pozorovateľa Centru Sever - Juh, v nadväznosti na žiadosť prezidenta Centra Sever - Juh a na základe odporúčaní predsedníctva CDPPE.
      Výbor vzal na vedomie pozvanie Sekretariátu – umiestniť odkaz na internetovú stránku Rady Európy na webové stránky ministerstiev školstva členských krajín a tiež skutočnosť, že všetky stránky Oddelenia pre vzdelávanie CDPPE sú aktuálne v procese aktualizácie za účelom lepšieho užívateľského sprístupnenia.  

      7. plenárne zasadnutie CDPPE sa bude konať v termíne 19. – 21. 4. 2017 v Štrasburgu a 8. plenárne zasadnutie CDPPE sa bude konať v termíne 7. – 8. 12. 2017 v Štrasburgu.

5. Odporúčané závery:

1.	Zabezpečiť účasť zástupcu/zástupcov MŠVVaŠ SR na 7. a 8. plenárnom zasadnutí zhromaždení Riadiaceho výboru pre vzdelávaciu politiku a prax Rady Európy (CDPPE),  ktoré sa budú konať v apríli a decembri 2017 v Štrasburgu

Zodpovedný: 20A0
Termín: apríl/december 2017 

2.	Koordinácia účasti zástupcov rezortu na plánovaných podujatiach v rámci agendy CDPPE
 							Zodpovedný: 20A0 + v spolupráci 
                                                                     s vecne príslušnými organizačnými útvarmi 
Termín: rok 2017  

3.	Umiestniť odkaz na internetovú stránku Rady Európy na webové stránky MŠVVaŠ SR 

Zodpovedný: 20A0
Termín: december 2016 

6.   Prehľad prinesenej dokumentácie a miesto jej uloženia:

Všetky materiály z plenárnej schôdze Riadiaceho výboru pre vzdelávaciu politiku a prax Rady Európy (CDPPE) sú uložené na sekcii medzinárodnej spolupráce a európskych záležitostí MŠVVaŠ SR a sú prístupné aj na internetovej adrese: www.coe.int. V prípade potreby sú kedykoľvek k dispozícii k nahliadnutiu.
7.   Osobitne vyhodnotený očakávaný prínos ZPC:

Stretnutia CDPPE a konajú 2x do roka. Všetky zúčastnené členské štáty sú informované o aktivitách Rady Európy v oblasti vzdelávania. Nakoľko nie je možné zo strany MŠVVaŠ SR sa zúčastňovať na všetkých zasadnutiach počas roka,  je nevyhnutné kvôli zachovaniu kontinuity informácií participovať na plenárnom zhromaždení, kde sú prítomní zástupcovia členských štátov oboznámení so závermi podujatí konajúcimi sa počas celého roka. 

8.    Spôsob zverejnenia výsledkov ZPC, prenos získaných informácií
Správa zo ZPC je zverejnená na www.minedu.sk.
Súhlasím so zverejnením správy na internete.

Rozdeľovník v rámci MŠVVaŠ SR:
SMSEZ (vrátane 20D0), SRŠ, SVŠ (vrátane SUDV), OCV, Kancelária ŠT1

Správu vypracoval: Mgr. Martina Stiffelová, R OBMS:

Dátum: 3. novembra 2016
Správu schválil:  

PhDr. Marek Moška, GR SMSEZ:   ..................................................